KIRJALLINEN KYSYMYS E-0414/00

esittäjä(t): Torben Lund (PSE) komissiolle

(23. helmikuuta 2000)

Aihe: Hormonien kaltaiset aineet

Tanskalaisen tutkimuksen mukaan hormonien kaltainen aine oktyylifenoli voi vahingoittaa miespuolisia sukusoluja sikiövaiheessa.

Human Reproduction -lehdessä äskettäin julkaistun toisen tanskalaisen tutkimuksen mukaan joka toisen tanskalaisen 1820 vuotiaan miehen siemennesteen laatu on heikentynyt.

EU ei toistaiseksi ole kieltänyt yhdenkään hormonien kaltaisen aineen käyttöä, koska vielä ei tiedetä, mitkä aineet ovat terveydelle vaarallisia. Edellä mainitun vuoksi kysyn komissiolta:

1. Millä tavoin komissio parhaillaan tutkii hormonien kaltaisten aineiden vaikutusta ihmisiin ja eläimiin?

2. Aikooko komissio edellä mainittujen tanskalaisten tutkimusten perusteella tehdä aloitteen, joka koskee vahingollisten hormonien kaltaisten aineiden kieltämistä, oktyylifenoli mukaan lukien?

3. Voiko miehen sukusolujen vahingoittuminen huonontaa siemennesteen laatua?

Margot Wallströmin komission puolesta antama vastaus

(13. huhtikuuta 2000)

Komissio antoi joulukuussa 1999 tiedonannon hormonaalisia haitta-aineita koskevasta yhteisön strategiasta(1). Tämän strategian tavoitteena on hormonaalisiin haitta-aineisiin liittyvien ongelmien, niiden syiden ja seurausten selvittäminen. Lisäksi pyritään löytämään soveltuvat ennalta varautumisen periaatteeseen perustuvat toimintapolitiikat, jotta ongelmaan voidaan reagoida nopeasti ja tehokkaasti.

Tässä strategiassa keskitytään jatkotutkimuksille asetettaviin keskeisiin edellytyksiin, kansainväliseen yhteistyöhön, yleisölle tiedottamiseen ja soveltuviin toimintapolitiikkoihin. Tiedonannossa annetaan suosituksia lyhyen, keskipitkän ja pitkän aikavälin toimenpiteiksi näiden edellytysten täyttämiseksi.

Yksi lyhyen aikavälin toimenpide on sellaisten ensisijaisten aineiden luettelon laatiminen, joita olisi tutkittava tarkemmin hormonaalisten haittavaikutusten osalta. Ensimmäisenä askeleena komissio on käynnistänyt tutkimuksen riippumattoman arvioinnin tekemiseksi asiantuntijoiden arvioimasta tieteellisestä kirjallisuudesta. Samoin määritellään ihmisten ja luonnonvaraisten eläinten altistuksen lähteet ja reitit ja arvioidaan aineiden tuotantomäärät. Tämän jälkeen järjestetään laaja lausuntokierros tutkimuksen tuloksista. Ensisijaisten aineiden luettelo on tarkoitus hyväksyä ennen vuoden 2000 loppua. Silloin komissiolla on mahdollisuus harkita, mitä toimenpiteitä on toteutettava näihin tiettyihin aineisiin liittyvien vaarojen ja riskien poistamiseksi. Tässä yhteydessä on myös huomattava, että direktiivissä 1999/51/EY(2), joka on annettu tiettyjen vaarallisten aineiden ja valmisteiden (tinan, pentakloorifenolin ja kadmiumin) markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY(3) liitteen I mukauttamisesta tekniikan kehitykseen, otetaan huomioon, että eräällä tällaisella aineella, tributyylitinalla (TBT), voi olla hormonaalisia haittavaikutuksia.

Miehen vahingoittuneiden sukusolujen ja siemennesteen laadun välisen yhteyden osalta voidaan todeta, että myrkyllisyyttä, ekomyrkyllisyyttä ja ympäristöä käsittelevä komission tieteellinen komitea antoi 4. maaliskuuta 1999 lausunnon(4), jossa käsiteltiin hormonaalisten haitta-aineiden vaikutuksia ihmisten ja eläinten

terveyteen. Lausunnossa käsiteltiin erityisesti eläimiä ja ekomyrkyllisyyden toteamiseen käytettäviä testausmenetelmiä Komitea teki päätelmän, jonka mukaan ihmisten terveysvaikutusten osalta on löydetty yhteyksiä tähän mennessä tutkittujen hormonaalisten haitta-aineiden ja umpieritysjärjestelmää häiritsevien tekijöiden, kuten kives-, rinta- ja eturauhassyövän, siittiöiden määrän vähenemisen siemennesteessä, sukuelinten epämuodostumien, kilpirauhasen toimintahäiriöiden sekä älykkyyteen liittyvien ja neurologisten ongelmien, välillä. Syy-yhteyttä ei ole kuitenkaan vielä voitu todistaa.

(1) KOM(1999) 706 lopullinen.

(2) EYVL L 142, 5.6.1999.

(3) EYVL L 262, 27.9.1976.

(4) Internet-osoite: http://europa.eu.int/comm/dg24/health/sc/sct/out37_en.html.